Kommissionens beslutning

af 23. april 2001

om fjerde ændring af beslutning 2001/223/EF om beskyttelsesforanstaltninger mod mund- og klovesyge i Nederlandene

(meddelt under nummer K(2001) 1147)

(EØS-relevant tekst)

(2001/324/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Nederlandene vedtog Kommissionen beslutning 2001/223/EF om beskyttelsesforanstaltninger mod mund- og klovesyge i Nederlandene(4), senest ændret ved beslutning 2001/306/EF(5).

(2) Mund- og klovesygesituationen i visse dele af Nederlandene vil kunne udgøre en fare for besætningerne i andre dele af Nederlandenes område og i andre medlemsstater på grund af markedsføringen af og handelen med levende klovbærende dyr og produkter deraf.

(3) Regionaliseringen bør derfor ændres på baggrund af sygdomsudviklingen.

(4) Endvidere er det nødvendigt, at der fremstilles fersk kød fra modtagelige dyr, der kommer fra de områder, som er nævnt i bilag I til beslutning 2001/223/EF, samt kødprodukter fra sådant kød til det lokale marked under visse kontrollerede omstændigheder.

(5) Kommissionens beslutning 2001/305/EF(6) indeholder bestemmelser om mærkning og anvendelse af visse animalske produkter i forbindelse med beslutning 2001/223/EF om beskyttelsesforanstaltninger mod mund- og klovesyge i Nederlandene.

(6) På mødet den 18. april 2001 i Den Stående Veterinærkomité anførte Nederlandene i forbindelse med de foreslåede ændringer af beslutning 2001/223/EF følgende:

- trafik fra de områder, der er nævnt i bilag I, til de områder, der er nævnt i bilag II, vil blive kontrolleret kontinuerligt for at forhindre flytning af levende modtagelige dyr

- på slagterier vil der blive foretaget kliniske undersøgelser, herunder kontrol af kropstemperaturen hos slagtedyr af modtagelige arter, for at finde symptomer på mund- og klovesyge

- der vil blive sørget for, at intet kød flyttes fra et slagteri før tidligst et døgn efter, at dyrene er blevet slagtet

- kød bestemt til handel inden for EF og til eksport vil blive holdt helt adskilt fra kød mærket med det sundhedsmærke, der er fastlagt i beslutning 2001/305/EF, og skal stamme fra virksomheder, hvor der ikke findes kød mærket med det pågældende sundhedsmærke

- på grund af de langvarige flytningsrestriktioner er der stadigt stigende dyrevelfærdsproblemer på bedrifter med svin, fedekalve og får, og situationen er ikke længere holdbar.

(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/223/EF foretages følgende ændringer:

1. I artikel 2, stk. 2, indsættes som litra e): "e) fersk kød, der er bestemt til markedsføring i Nederlandene, og som er fremstillet på opskæringsvirksomheder, som ligger i de områder, der er nævnt i bilag I og II, på følgende betingelser:

- kødet stammer fra dyr af modtagelige arter med oprindelse i de områder, som er nævnt i bilag I, men uden for de områder, der er oprettet i henhold til artikel 9 i direktiv 85/511/EØF

- kødet er i mindst et døgn efter slagtning opbevaret på slagteriet, som er beliggende i et af de områder, der er nævnt i bilag I

- opskæringsvirksomhederne er af de ansvarlige myndigheder godkendt udelukkende til fremstilling af fersk kød bestemt til forsendelse til de områder, som er nævnt i bilag I og II

- alt sådant kød skal være forsynet med et sundhedsmærke i overensstemmelse med beslutning 2001/305/EF

- virksomhederne skal drives under streng dyrlægekontrol

- kontrollen af, at de ovenfor nævnte betingelser overholdes, udføres af den ansvarlige veterinærmyndighed under tilsyn af de centrale veterinærmyndigheder, der sender de andre medlemsstater og Kommissionen en liste over de virksomheder, som de har godkendt i henhold til disse bestemmelser."

2. I artikel 3, stk. 3, indsættes som litra d): "d) kødprodukter, der er bestemt til markedsføring i Nederlandene, og som er tilvirket på virksomheder beliggende i de områder, som er nævnt i bilag I og II, på følgende betingelser:

- alt fersk kød, der anvendes i virksomhederne, skal opfylde betingelserne i artikel 2, stk. 2

- virksomhederne er af de ansvarlige myndigheder godkendt udelukkende til fremstilling af kødprodukter bestemt til forsendelse til de områder, som er nævnt i bilag I og II

- alt sådant kød skal være forsynet med et sundhedsmærke i overensstemmelse med beslutning 2001/305/EF

- virksomhederne skal drives under streng dyrlægekontrol

- kontrollen af, at de ovenfor nævnte betingelser overholdes, udføres af den ansvarlige veterinærmyndighed under tilsyn af de centrale veterinærmyndigheder, der sender de andre medlemsstater og Kommissionen en liste over de virksomheder, som de har godkendt i henhold til disse bestemmelser."

3. I artikel 14 ændres datoen til "10. maj 2001".

4. I bilag I ændres "Provinserne Groningen, Friesland, Drenthe, Noord-Holland, Flevoland, Overijssel, Gelderland, Utrecht, Zuid-Holland, Limburg, Noord-Brabant og Zeeland" til "Provinserne Groningen, Friesland, Drenthe, Flevoland, Overijssel, de områder i provinsen Gelderland, der ligger nord for floden Rijn-Waal-Merwede mellem grænsen til Tyskland og til provinsen Zuid-Holland, og de områder i provinsen Utrecht, der ligger øst for vej A 27".

5. I bilag II ændres "Provinserne Groningen, Friesland, Drenthe, Noord-Holland, Flevoland, Overijssel, Gelderland, Utrecht, Zuid-Holland, Limburg, Noord-Brabant og Zeeland" til "Provinserne Noord-Holland, Zuid-Holland, Zeeland, Noord-Brabant og Limburg, de områder i provinsen Gelderland, der ligger syd for floden Rijn-Waal-Merwede mellem grænsen til Tyskland og til provinsen Zuid-Holland, og de områder i provinsen Utrecht, der ligger vest for vej A 27".

Artikel 2

Denne beslutning er rettet til medlemsstaterne.

Udfærdiget i Bruxelles, den 23. april 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 82 af 22.3.2001, s. 29.

(5) EFT L 104 af 13.4.2001, s. 12.

(6) EFT L 104 af 13.4.2001, s. 9.